Virallinen lehti nro C 323 , 21/10/1998 s. 0038



KIRJALLINEN KYSYMYS E-0456/98 komissiolle esittäjä(t): Elly Plooij-van Gorsel (ELDR) (27. helmikuuta 1998) Aihe: Ems-joen patoamisesta aiheutuneet valitukset Sanomalehtitietojen mukaan pääosasto IV tutkii valituksia, joita on esitetty Pohjois-Saksassa sijaitsevan, Alankomaita sivuavan ja Dollardiin laskevan Ems-joen 353 miljoonaa Saksan markkaa maksavan patoamisen vuoksi. Papenburgissa Saksassa sijaitsevalla Meyerin telakalla on tähän liittyen suora intressi, koska Emsin pintaa voidaan nostaa padon avulla niin, että joesta tulee tarpeeksi syvä telakalla rakennettujen suurten risteilijöiden ohjaamiseksi merelle. 1. Voisiko komissio ilmoittaa, onko Saksan hallitus reagoinut selvityspyyntöihin, joita komissio on esittänyt mm. Nederlandse Waddenverenigingin (Alankomaiden matalikkoyhdistys) esittämien, Emsin ja Dollardin luonnon ja ympäristön vahingoittumiseen liittyvien valitusten johdosta ja siitä syystä, että padon rakentamisen myötä Papenburgissa sijaitseva Meyerin telakka saa tietyn kilpailuedun? 2. Jos Saksan hallitus ei ole vielä toimittanut komissiolle pyydettyjä selvityksiä, voisiko komissio tutkia, padotaanko Emsiä tulvilta suojelemiseksi vai ennemminkin Emsin pinnan kohottamiseksi, josta papenburgilainen Meyerin telakka hyötyisi suoraan? 3. Onko komissio tietoinen, että Paperburgissa myöskin suurennetaan satama-altaita julkisen rahoituksen turvin eli viidellätoista miljoonalla Saksan markalla, jotta Meyerin telakalla rakennetut risteilyalukset voisivat kääntyä joessa paremmin? 4. Katsooko komissio, että näiden toimenpiteiden täytäntöönpano julkisen rahoituksen turvin on ristiriidassa Euroopan unionin kilpailusäännöstön kanssa? Jos komissio katsoo näin, mihin toimiin se aikoo ryhtyä estääkseen kilpailuvääristymät? Komission jäsenen Karel Van Miertin komission puolesta antama vastaus (2. huhtikuuta 1998) Komissio on saanut useita valituksia Ems-joen padon rakentamisesta Saksan Niedersachsenissa sijaitsevan Gandersumin kylän lähelle. Kuten parlamentin jäsen mainitsee, valituksen tekijät katsovat, että töiden rahoittamista julkisista varoista on pidettävä Papenburgissa sijaitsevan Meyerin telakan hyväksi myönnettynä valtiontukena. Useissa valituksissa käsitellään myös töiden ympäristölle mahdollisesti aiheuttamia haittoja sekä yhteisön ympäristölainsäädännön mahdollista rikkomista. Tämän vuoksi komissio on aloittanut suunnitellun hankkeen kilpailu- ja ympäristövaikutusten tutkimisen. Valtiontukisääntöjen väitetyn rikkomisen osalta Saksan hallitus ilmoitti komissiolle 26. tammikuuta 1998 ja 16. helmikuuta 1998 päivätyillä kirjeillä suunnitellun padon tärkeimmät perusteet sekä osatekijät. Ensimmäinen keskustelu Saksan viranomaisten ja komission välillä käytiin 18. helmikuuta 1998. Saksan hallitus korosti, että patoa tarvitaan ennen kaikkea lähialueiden tulvantorjunnan parantamiseen. Koska kaikkia kysymyksiä ei ole ratkaistu, komissio ei vielä pysty ottamaan kantaa siihen, onko rakennustöitä tai osaa niistä pidettävä valtiontukena EY:n perustamissopimuksen 92 artiklassa tarkoitetussa merkityksessä. Sen vuoksi komissio jatkaa tutkimuksia. Samassa yhteydessä tutkitaan myös Papenburgin sataman laajentamista. Valituksen tekijät ovat komission pyynnöstä antaneet yksityiskohtaista tietoa ympäristölainsäädännön mahdollisesta rikkomisesta. Tätä tietoa arvioidaan parhaillaan.